Talous- ja sosiaalikomitean Lausunto aiheesta "Ehdotus: Euroopan parlamentin ja neuvoston asetus yhteisestä tilastollisten alueyksiköiden nimikkeistöstä (NUTS)"

(2001/C 260/11)

Neuvosto päätti 12. maaliskuuta 2001 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "talous- ja rahaliitto, taloudellinen ja sosiaalinen yhteenkuuluvuus" -jaosto antoi lausuntonsa 26. kesäkuuta 2001. Esittelijä oli Kenneth Walker.

Talous- ja sosiaalikomitea hyväksyi 11. ja 12. heinäkuuta 2001 pitämässään 383. täysistunnossa (11. heinäkuuta pidetyssä kokouksessa) seuraavan lausunnon. Äänestyksessä annettiin 111 ääntä puolesta ja 2 vastaan 2:n pidättyessä äänestämästä.

1. Johdanto

1.1. Aluetilastot ovat avainasemassa Euroopan tilastojärjestelmässä. Niitä hyödyntävät monet eri käyttäjät moniin eri tarkoituksiin. EU:n jäsenvaltioiden alueellisia tilastotietoja käytetään muun muassa rakennepoliittisen tuen jakamiseen järkevästi ja johdonmukaisesti. Näin ollen aluetilastot muodostavat objektiivisen tilastoperustan tärkeille poliittisille päätöksille.

1.2. Kaikkien aluetilastojen on perustuttava tutkittavan valtion maantieteellisen jaotteluun. Eurostat perusti 1970-luvun alussa yhdessä komission muiden yksiköiden kanssa tilastollisten alueyksiköiden nimikkeistön (NUTS). Se on yhtenäinen ja johdonmukainen järjestelmä, jota käytetään Euroopan unionin alueen jakamiseen yhteisön aluetilastojen tuottamista varten.

1.3. NUTS-luokituksen merkitys yhdenmukaisten ja näin ollen vertailukelpoisten alueellisten tietojen perustana on viime vuosina kasvanut. NUTSia käytetään viiteluokituksena yhteisön alueellisten tilastotietojen keruussa, kehittämisessä, yhdenmukaistamisessa ja levittämisessä.

1.4. NUTS-luokituksella ei ole tähän mennessä ollut omaa oikeusperustaa, eli vielä ei ole annettu asetusta, jossa vahvistettaisiin järjestelmän laadinnan ja ajantasaistamisen yksityiskohtaiset säännöt. Näistä säännöistä on toistaiseksi sovittu kunkin jäsenvaltion ja Eurostatin välisin "herrasmiessopimuksin", jotka ovat syntyneet toisinaan pitkien ja vaikeiden neuvottelujen tuloksena. Tämän jälkeen Eurostat julkaisee NUTSin.

1.5. Alueluokituksen soveltamisessa tiettyyn maahan on useita vaiheita. Ensin analysoidaan hallintorakenne. Sen jälkeen tarkistetaan, kerätäänkö ja levitetäänkö aluetason tietoja tämän alueellisen jaottelun mukaisesti. Yleensä näin tehdään. Sitten eri hallinnollisten yksiköiden (väestömäärään perustuvaa) keskikokoa tarkastellaan sen määrittämiseksi, mihin nämä tasot sijoittuvat alueluokituksen hierarkiassa. Tuloksena saadaan toinen kahdesta vaihtoehdosta:

- Keskikoko vastaa kutakuinkin nykyistä NUTS-luokituksen tasoa (tällöin kyseinen hallintorakenne hyväksytään sellaisenaan ilman muutoksia tämän tason alueelliseksi jaotteluksi).

- Minkään hallintorakenteen keskikoko ei sijoitu edellä mainittuihin rajoihin (tässä tapauksessa alueet jaetaan jäsenvaltioihin sovellettavan menettelyn mukaisesti yhteistyössä kyseisen maan kanssa "muihin kuin hallinnollisiin yksiköihin" yhdistämällä pienempiä hallinnollisia yksiköitä).

1.5.1. Ensimmäisessä tapauksessa alue määritellään poliittisin perustein. Tällöin joidenkin yksiköiden koko voi poiketa huomattavasti mainitun tason yksiköiden keskikoosta. Saksan osavaltiot ovat esimerkki alueista, jotka on jaettu hallinnollisiin yksiköihin. Joissain jäsenvaltioissa (esim. Portugalissa ja Yhdistyneessä kuningaskunnassa) ei ole hallinnollisia yksiköitä.

1.6. On syytä huomata, että komission ehdotukset eivät toteutuessaan muuttaisi minkään jäsenvaltion nykytilannetta. Tavoitteena on lisätä koordinointia ja vähentää eroavuuksia tulevaisuudessa.

1.7. Ehdotettu asetus tarjoaisi ehdokasvaltioille myös puitteet johdonmukaiseen aluejakoon tilastollisia tarkoituksia varten unioniin liittymisen yhteydessä.

1.8. Komission mukaan kaikkia Euroopan aluetilastoja varten käytettävän yhdenmukaisen alueluokituksen laatiminen on toissijaisuus- ja suhteellisuusperiaatteiden mukainen tavoite, joka voidaan saavuttaa vain yhteisön tasolla.

2. Komission ehdotus

2.1. Komission ehdotuksen yksityiskohdat esitetään liitteessä 1.

3. Huomioita

3.1. Komitea kannattaa periaatetta selvän oikeusperustan luomisesta aluetilastojen yhtenäiselle ja johdonmukaiselle analysointijärjestelmälle sekä nykyisiä jäsenvaltioita että tulevaisuudessa unioniin liittyviä ehdokasvaltioita varten.

3.2. Koska kyseiset tilastot muodostavat perustan tärkeille poliittisille päätöksille, on selvää, että tällainen järjestelmä on rakennerahastojen moitteettoman toiminnan keskeinen edellytys.

3.3. Komitea huomauttaa, että ehdotetun asetuksen 3 artiklan 4 kohdan toisen alakohdan toinen virke kuuluu seuraavasti:"Tietyn jäsenvaltion muiden kuin hallinnollisten yksiköiden koko tietyllä NUTS-tasolla sijoittuu 2 kohdassa tarkoitettuihin väestömäärien rajoihin."

3.3.1. Nykymuodossaan tämä edellyttäisi, että jokaisen muun kuin hallinnollisen yksikön väestömäärä sijoittuisi kullekin NUTS-tasolle asetettujen enimmäis- ja vähimmäisrajojen väliin, ja merkitsisi, että aina kun muun kuin hallinnollisen yksikön väestömäärä alittaisi tai ylittäisi nämä rajat, olisi aluejakoa tarkistettava. Komission asiakirjan perusteluissa todetaan kuitenkin selvästi, että määräävä tekijä on NUTS-yksikköjen keskikoko tietyn valtion millä tahansa tasolla.

3.3.2. Jotta komission tarkoitus saavutettaisiin, ilmaus "muiden kuin hallinnollisten yksiköiden koko" tulisi muuttaa kuulumaan "muiden kuin hallinnollisten yksiköiden keskikoko" ennen ehdotuksen hyväksymistä.

3.3.3. Ellei näin tehdä, asetuksen vaikutukset poikkeavat huomattavasti siitä, mihin asetuksella pyritään.

3.4. Komitea myöntää, että aluetilastojen vertailukelpoisuus edellyttää normaalitilanteessa, että alueet ovat väestömäärältään vastaavan kokoisia, mutta katsoo kuitenkin, että on otettava huomioon yhteisön muusta alueesta fyysisesti eristyksissä olevien saarten ja syrjäisimpien alueiden erityistilanne.

3.4.1. Komitea kiinnittää huomiota ehdotetun asetuksen 3 artiklassa esitettyihin luokitteluperusteisiin sekä muutoksiin, joita komissio voi hyväksyä 7 artiklan 2 kohdassa tarkoitettua menettelyä noudattaen. Vaikka luokitteluun on ehdotettu yleiset perusteet, komitea kehottaa komissiota pitämään huolta siitä, että NUTS-luokittelussa tunnustetaan saarten ja syrjäisimpien alueiden erityistilanne ja että ne luokitellaan erikseen 3 artiklan 2 kohdassa määritellyistä väestömäärärajoista riippumatta.

3.4.2. Ei ole takeita siitä, että edes nyt erillisiksi NUTS-yksiköiksi luokitellut alueet pysyvät tulevaisuudessa mukana luokituksessa. Kun laajentuminen on toteutunut, komissio saattaa "yhdenmukaistaa" kaikki EU:n NUTS-alueet ja soveltaa asteittain samoja raja-arvoja kaikkiin vanhoihin NUTS-alueisiin. Komitea huomauttaa, että komissiolla on täydet oikeudet muuttaa asetusehdotuksen liitteessä esitettyä NUTS-alueiden luetteloa. Neuvostolla on veto-oikeus, josta se voi päättää määräenemmistöllä. Komitea toivoo, että komissio käyttää näitä oikeuksiaan ainoastaan silloin, kun mukautuksia tarvitaan selkeiden muutosten takia.

3.5. Ehdotetun asetuksen 5 artiklan 5 kohdassa edellytetään, että sen jälkeen kun NUTS-luokituksen muutokset on hyväksytty, kyseisen jäsenvaltion on varmistettava, että kahden vuoden kuluessa tuotetaan uuden alueellisen jaottelun mukainen aikasarja viimeksi kuluneiden viiden vuoden ajalta. Komitea katsoo, että tämä saattaa muodostua raskaaksi velvollisuudeksi eräissä tapauksissa.

3.6. Komitea on komission kanssa samaa mieltä siitä, että kaikkia Euroopan aluetilastoja varten käytettävän yhdenmukaisen alueluokituksen laatiminen on tavoite, joka voidaan saavuttaa vain yhteisön tasolla.

Bryssel 11. heinäkuuta 2001.

Talous- ja sosiaalikomitean

Puheenjohtaja

Göke Frerichs

LIITE

Talous- ja sosiaalikomitean lausuntoon

OVAT ANTANEET TÄMÄN ASETUKSEN:

1 artikla

Sisältö

1. Tämän asetuksen tarkoituksena on perustaa yhteinen tilastollinen alueluokitus, jäljempänä "NUTS", sen varmistamiseksi, että yhteisössä tuotetaan ja levitetään vertailukelpoisia alueellisia tilastotietoja.

2. Liitteen I mukainen NUTS-luokitus korvaa "tilastollisten alueyksiköiden nimikkeistön (NUTS)", jonka Euroopan yhteisöjen tilastotoimisto on laatinut yhteistyössä jäsenvaltioiden kansallisten tilastolaitosten kanssa.

2 artikla

Rakenne

1. NUTS-luokituksessa kullakin alueella on erityinen koodi ja nimi. Siinä yhteisön talousalue, sellaisena kuin se määritellään 26 päivänä heinäkuuta 1991 tehdyssä komission päätöksessä 91/450/ETY(1), jaetaan alueellisiksi yksiköiksi, jäljempänä "alueet".

2. NUTS-luokitus on hierarkkinen. Siinä kukin jäsenvaltio jaetaan NUTS-tason 1 alueisiin, joista kukin jaetaan edelleen NUTS-tason 2 alueisiin, jotka puolestaan jaetaan edelleen NUTS-tason 3 alueisiin.

3. Tietty alue voi kuitenkin edustaa useita NUTS-tasoja.

4. Saman jäsenvaltion kahdella eri alueella ei voi olla samaa nimeä. Jos eri jäsenvaltioissa sijaitsevilla kahdella eri alueella on sama nimi, alueen nimeen lisätään maatunniste.

3 artikla

Luokitteluperusteet

1. Jäsenvaltioiden nykyisiä hallinnollisia yksiköitä käytetään ensimmäisenä alueiden määrittelyperusteena.

Tässä yhteydessä "hallinnollisella yksiköllä" tarkoitetaan sellaisen hallintoviranomaisen toimivaltaan kuuluvaa maantieteellistä aluetta, jolla on valtuudet tehdä kyseistä aluetta koskevia hallinnollisia ja poliittisia päätöksiä jäsenvaltion oikeudellisessa kehyksessä ja institutionaalisessa järjestelmässä.

2.

>TAULUKON PAIKKA>

3. Nykyiset NUTS-luokituksen hallinnolliset yksiköt luetellaan liitteessä II. Komissio voi hyväksyä liitteen II muutoksia 7 artiklan 2 kohdassa tarkoitettua menettelyä noudattaen.

4. Jos jäsenvaltiossa ei ole tietylle NUTS-tasolle edellä 2 kohdassa tarkoitettujen kokorajojen perusteella luokiteltaviksi soveltuvia yksiköitä, NUTS-taso muodostetaan nykyisistä yksiköistä yhdistämällä sopiva määrä pienempiä hallinnollisia yksiköitä. Yhdistämisessä otetaan huomioon maantieteelliset, sosioekonomiset sekä historiaan ja kulttuuriin liittyvät ja/tai muut asiaankuuluvat tekijät.

Yhdistettyjä yksiköitä kutsutaan jäljempänä "muiksi kuin hallinnollisiksi yksiköiksi". Tietyn jäsenvaltion muiden kuin hallinnollisten yksiköiden koko tietyllä NUTS-tasolla sijoittuu 2 kohdassa tarkoitettuihin väestömäärien rajoihin.

Komission arvioimien erityisten hallinnollisten ja maantieteellisten olosuhteiden vuoksi yksittäisten muiden kuin hallinnollisten yksiköiden koko voi kuitenkin poiketa näistä rajoista.

5. Jos koko jäsenvaltion väestömäärä on pienempi kuin tietyn NUTS-tason mukainen enimmäismäärä, koko jäsenvaltiota pidetään tämän NUTS-tason alueena.

4 artikla

NUTS-luokituksen osatekijät

1. Kuuden kuukauden kuluessa tämän asetuksen voimaantulosta komissio julkaisee jäsenvaltioita kuultuaan kuhunkin NUTS-tason 3 alueeseen kuuluvat paikalliset hallinnolliset yksiköt.

Nykyiset paikalliset hallinnolliset yksiköt luetellaan liitteessä III. Komissio voi hyväksyä liitteen III muutoksia 7 artiklan 2 kohdassa tarkoitettua menettelyä noudattaen.

2. Kunkin vuoden ensimmäisten kuuden kuukauden kuluessa jäsenvaltioiden on toimitettava kaikki osatekijöiden muutokset edelliseltä vuodelta komission pyytämässä sähköisessä muodossa.

3. Jos paikallisten hallinnollisten yksiköiden muutokset johtavat siihen, että NUTS-tason 3 alueiden rajoja on tarpeen muuttaa, sovelletaan 5 artiklaa.

5 artikla

NUTS-luokituksen muutokset

1. Jäsenvaltioiden on annettava komissiolle tiedoksi kaikki nykyisten hallinnollisten yksiköiden muutokset sekä kaikki muut kansallisella tasolla tehdyt muutokset, jotka voivat vaikuttaa 3 artiklan mukaisiin luokitteluperusteisiin.

2. Komissio voi hyväksyä muutoksia liitteen I mukaiseen NUTS-luokitukseen enintään kolmen vuoden välein 3 artiklan mukaisin perustein 7 artiklan 2 kohdassa tarkoitettua menettelyä noudattaen.

3. Komissio muuttaa jäsenvaltion muita kuin hallinnollisia yksiköitä 3 artiklan 4 kohdan mukaisesti ainoastaan, jos muutos pienentää kyseisellä NUTS-tasolla EU:n kaikkien alueiden (väestömäärään perustuvan) koon keskipoikkeamaa.

4. NUTS-luokituksen muutokset tulevat voimaan vuosineljänneksen ensimmäisenä päivänä kahden vuoden kuluttua siitä, kun ne on hyväksytty 7 artiklan 2 kohdassa tarkoitettua menettelyä noudattaen.

5. Sen jälkeen kun NUTS-luokituksen muutokset on hyväksytty, kyseisen jäsenvaltion on varmistettava, että kahden vuoden kuluessa tuotetaan uuden alueellisen jaottelun mukainen aikasarja viimeksi kuluneiden viiden vuoden ajalta.

6 artikla

Hallinto

Komissio toteuttaa tarvittavat toimenpiteet NUTS-luokituksen johdonmukaisen hallinnoinnin varmistamiseksi. Näitä toimenpiteitä voivat olla erityisesti:

(a) NUTS-luokitusta koskevien selitysten laatiminen ja tarkistaminen,

(b) niiden ongelmien tutkiminen, jotka liittyvät NUTS-luokituksen täytäntöönpanoon jäsenvaltioiden alueluokituksissa.

7 artikla

Menettely

1. Komissiota avustaa neuvoston päätöksen 89/382/ETY, Euratom(2) 1 artiklalla perustettu tilasto-ohjelmakomitea.

2. Viittauksissa tähän kohtaan sovelletaan neuvoston päätöksen 1999/468/EY 5 artiklassa säädettyä sääntelymenettelyä kyseisen päätöksen 7 ja 8 artiklan mukaisesti.

3. Neuvoston päätöksen 1999/468/EY 5 artiklan 6 kohdassa tarkoitettu kausi on kolme kuukautta.

8 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

(1) EYVL L 240, 29.8.1991.

(2) EYVL L 181, 28.6.1989, s. 47.